Foto: FAH

HDZ-ov zastupnik Željko Dilber ocijenio je spornom navodnu namjeru premijera Tihomira Oreškovića da svojim savjetnikom imenuje bivšeg ravnatelja SOA-e Dragana Lozančića, te je naglasio da nema razloga sumnji u riječi predsjednice Kolinde Grabar Kitarović kako je Lozančić bio osobni obavještajac bivšeg premijera Zorana Milanovića.



"Sporno je, ako je točno, da je Lozančiću namijenjeno mjesto savjetnika u Vladi, jer se onda postavlja pitanje čemu smjena. Ako je premijer stavio supotpis na njegovu smjenu, nije logično da ga imenuje savjetnikom u Vladi", izjavio je Dilber novinarima u Hrvatskom saboru.



Na novinarsku opasku da Lozančić nije smijenjen, nego razriješen na osobni zahtjev, uzvratio je: "Dobro, možete to i tako nazvati".



Kazao je i kako vjeruje predsjednici države Grabar-Kitarović kada kaže da je Lozančić, kao šef SOA-e, bio Milanovićev osobni obavještajac.



"Nemam razloga sumnjati u riječi predsjednice, to je preozbiljna stvar da bi se ona time tek tako nabacivala", naglasio je Dilber.

Tekst se nastavlja ispod oglasa

Negativna poruka Kolindi



Smatra i da je predsjednica Republike, ako je riječ o kaznenom djelu, to trebala prijaviti nadležnim institucijama.



Namjeru imenovanja Lozančića za savjetnika premijera, po pisanju medija, smatra negativnom porukom predsjednici države.



Svoje glasovanje protiv imenovanja Daniela Markića novim šefom SOA-e, Dilber je objasnio načelnim razlozima.



"Tako sam glasovao zbog principa, a ne imena gospodina Markića. Unutar HDZ-a tim od 30 kvalitetnih stručnjaka radio je na novom planu nacionalne sigurnosti, o tome se svo ovo vrijeme nije provela rasprava, a odlukom premijera imenovan je čovjek, i to je jedini razlog zbog čega smo glasovali kako jesmo", objasnio je Dilber.



Nedopustivo nekonzultiranje prvog potpredsjednika Vlade RH Karamarka



Nekonzultiranje prvog potpredsjednika Vlade RH Tomislava Karamarka prilikom imenovanja ravnatelja SOA-e, Dilber smatra nedopustivim, jer je Karamarko u Vladi zadužen za nacionalnu sigurnost.



"Apsolutno, držim da je premijer tu pogriješio, s obzirom da je Karamarko prvi potpredsjednik Vlade zadužen za nacionalnu sigurnost, to je i fah u kojem je on stručnjak, a nije ga se konzultiralo prilikom imenovanja u službama. To je više nego nedopustivo", istaknuo je Dilber.



Na pitanje poziva li time premijera na odgovornost, HDZ-ov saborski zastupnik Dilber kazao je kako to ne može činiti, nego izražava stajalište HDZ-ovih članova Odbora za nacionalnu sigurnost.



Također smatra da predsjednik Vlade RH mora voditi politiku Domoljubne koalicije, koja ga je izabrala za premijera, a na novinarski upit radi li to Orešković odgovara: "Ako govorimo o ovom postupku, izgleda da ne".



"Premijer nije prekršio zakon, on je na to imao pravo, ali prekršio je jednu uobičajenu praksu u radu Vlade. Premijer Orešković cijelo je vrijeme govorio o timu, u ovom slučaju nije bilo rada tima nego samo pojedinca", ocijenio je Dilber.